Dawowar Buhari ta karo karfin gwuiwa – Gwamna Bello – Muryar Arewa
By Zubairu Dalhatu Malami on August 21, 2017 No Comment
Gwamnan jihar Neja Alhaji Abubakar Sani Bello ya bayyana cewar dawowar shugaba Muhammadu Buhari daga birnin Landan inda ya shafe kwanaki yana jinya wata babbar nasara ce a Najeriya wanda zata karfafawa ‘yan kasa gwuiwa wajen yin aiki tukuru da kuma tabbacin gyaran kasa Najeriya.
Gwamna Abubakar Sani Bello wanda ya ziyarci shugaba Buhari a Landan a kwanakin baya ya bayyana cewa shugaban ya shaida musu cewar addu’oi da fatan alkairi da al’ummar Najeriya sukeyi kan karfafa masa gwuiwa wajen dawowa don ci gaba da ayyukan da aka doru akan su.
“Dawowar Shugaba Buhari wata dama ce ta tabbatar da cewar akwai yanayi mai kyau a gaba inda muke saka ran kasar mu Najeriya zata haskaka. ‘Yan Najeriya kan kalli shugaba Buhari a matsayin uba, wani jagora wanda ya doru akan gina kasar mu ta gado. Don haka alamun sun nuna cewar yadda al’umma suke ta dokin dawowar sa wani abu ne da zai kai kasar mu ga nasara”.
Ya kara da cewa dawowar tasa wata abace da zata tsoratar da masu yada jita jita da kuma wadanda burinsu ace ma labarin yasha ban-ban. Maimakon ace sunayi masa kyawawan fata, burin su shine kana ya dawo da ransa.
Abubakar Sani Bello, Muhammadu Buhari
Dawowar Buhari ta karo karfin gwuiwa – Gwamna Bello added by Zubairu Dalhatu Malami on August 21, 2017